משנה עירובין ט ניקוד
כָּל גַּגּוֹת הָעִיר רְשׁוּת אַחַת, 
וּבִלְבַד שֶׁלֹּא יְהֵא גַּג גָּבוֹהַּ עֲשָׂרָה אוֹ נָמוּךְ עֲשָׂרָה, 
דִּבְרֵי רַבִּי מֵאִיר. 
וַחֲכָמִים אוֹמְרִים: 
כָּל אֶחָד וְאֶחָד רְשׁוּת בִּפְנֵי עַצְמוֹ. 
רַבִּי שִׁמְעוֹן אוֹמֵר: 
אֶחָד גַּגּוֹת וְאֶחָד חֲצֵרוֹת וְאֶחָד קַרְפֵּיפוֹת, 
רְשׁוּת אַחַת לַכֵּלִים שֶׁשָּׁבְתוּ לְתוֹכָן, 
וְלֹא לַכֵּלִים שֶׁשָּׁבְתוּ בְּתוֹךְ הַבַּיִת:

 גַּג גָּדוֹל סָמוּךְ לְקָטָן, 
הַגָּדוֹל מֻתָּר, וְהַקָּטָן אָסוּר. 
חָצֵר גְּדוֹלָה שֶׁנִּפְרְצָה לִקְטַנָּה, 
הַגְּדוֹלָה מֻתֶּרֶת, 
וְהַקְּטַנָּה אֲסוּרָה, 
מִפְּנֵי שֶׁהִיא כְּפִתְחָהּ שֶׁל גְּדוֹלָה. 
חָצֵר שֶׁנִּפְרְצָה לִרְשׁוּת הָרַבִּים, 
הַמַּכְנִיס מִתּוֹכָהּ לִרְשׁוּת הַיָחִיד, אוֹ מֵרְשׁוּת הַיָחִיד לְתוֹכָהּ, 
חַיָב, 
דִּבְרֵי רַבִּי אֱלִיעֶזֶר. 
וַחֲכָמִים אוֹמְרִים: 
מִתּוֹכָה לִרְשׁוּת הָרַבִּים, אוֹ מֵרְשׁוּת הָרַבִּים לְתוֹכָהּ, 
פָּטוּר, 
מִפְּנֵי שֶׁהִיא כְּכַרְמְלִית:

 חָצֵר שֶׁנִּפְרְצָה לִרְשׁוּת הָרַבִּים מִשְּׁתֵּי רוּחוֹתֶיהָ, 
וְכֵן בַּיִת שֶׁנִּפְרַץ מִשְּׁתֵּי רוּחוֹתָיו, 
וְכֵן מָבוֹי שֶׁנִּטְּלוּ קוֹרוֹתָיו אוֹ לְחָיָיו [ שֶׁנִּטְּלָה קוֹרָתוֹ אוֹ לֶחְיוֹ], 
מֻתָּרִין בְּאוֹתָהּ שַׁבָּת, וַאֲסוּרִין לֶעָתִיד לָבוֹא, 
דִּבְרֵי רַבִּי יְהוּדָה. 
רַבִּי יוֹסֵי אוֹמֵר: 
אִם מֻתָּרִין לְאוֹתָהּ שַׁבָּת, מֻתָּרִין לֶעָתִיד לָבוֹא; 
וְאִם אֲסוּרִין לֶעָתִיד לָבוֹא, אֲסוּרִין לְאוֹתָהּ שַׁבָּת:

 הַבּוֹנֶה עֲלִיָה עַל גַּבֵּי שְׁנֵי בָּתִּים, 
וְכֵן גְּשָׁרִים הַמְּפֻלָּשִׁים, 
מְטַלְטְלִין תַּחְתֵּיהֶן בְּשַׁבָּת, 
דִּבְרֵי רַבִּי יְהוּדָה. 
וַחֲכָמִים אוֹסְרִין. 
וְעוֹד אָמַר רַבִּי יְהוּדָה: 
מְעָרְבִין לַמָּבוֹי הַמְּפֻלָּשׁ; 
וַחֲכָמִים אוֹסְרִין:

עירובין ט
ט